Արտի Ագարվալ

Արտի Ագարվալ (, ), հնդիկ դերասանուհի։ Առավելապես նկարահանվել է տելուգու լեզվով ֆիլմերում, որոնք ընդհանուր անվանվում են Տոլիվուդ։ 2001-2015 թվականներին նկարահանվել է 22 ֆիլմերում։

Կենսագրություն 

Ծնվել է 1984 թվականի մարտի 5-ին Նյու Ջերսիում, ԱՄՆ-ում, հնդկական ընտանիքում, ծագումով Գուջարաթ նահանգից էր։ Իր հայրը` Շաշանկը, աշխատել է հյուրանոցային բիզնեսում, մայրը` Վիման, տնային տնտեսուհի է եղել։ Բացի Արտիից ընտանիքում կան նաև երկու երեխաներ։ Դերասանուհու փոքրիկ քույրը` Ադիտա Ագարվալը, նույնպես նկարահանվել է մի քանի ֆիլմերում։

14 տարեկանում աղջկան նկատել է հնդիկ դերասան և պրոդյուսեր Սունիլ Շետին և հրավիրել է պարել Ֆիլադելֆիայի բեմում, Փենսիլվանիայի նահանգ։ Ներկայացումից հետո նա խնդրել է նրա հորը օգնել Արտիին՝ Բոլիվուդի նկարահանումների համար։ Հաջորդ ամառ նա այցելել է դերասանական հմտությունների դասընթացների Asha Chandra Acting Institute, Մումբայում և 16 տարեկանում առաջին անգամ նկարահանվել է «Paagalpan» ֆիլմում։ Ֆիլմի գնահատման ժամանակ կինոքննադատ Տարան Ադարշը գրել է.«Դուք տպավորված կլինեք ազնվությամբ և անկեղծությամբ, որը նա արտացոլում է իր առաջին ֆիլմում»։ Paagalpan ձախողվել է կինովարձույթում և Արտին որոշել է փորձել հաջողությունը Տոլիվուդում, չնայած այն բանին, որ չի խոսում տելուգու լեզվով։

2002 թվականի նրա ամենահաջողված ֆիլմերից է «Indra»-ն։ Այն դարձել է տարվա ամենաշահութաբեր կինոժապավենը տելուգու լեզվով  և նրան բերել է CineMAA Awards լավագույն կանացի դերի համար։ Այդ տարի թողարկված Nuvvu Leka Nenu Lenu-ն և Allari Ramudu-ն դարձել են հիթեր, իսկ «Nee Sneham»-ը միջին դրամարկղային շահույթ ունեցավ։ Միջին արդյունք ունեցավ նաև 2003 թվականի »Palnati Brahmanayudu»-ը։

2005 թվականի մարտի 23-ին Արտիին տարել են Հայդարաբադի Apollo Hospital հիվանդանոց ինքնասպանության փորձից հետո, որը դերասան Տարունի հետ սիրային հարաբերությունների մասին խոսակցությունների արդյունք էր։ 2006 թվականին ընկնելուց ստացել է գլխի վնասվածք և կրկին հոսպիտալացվել է։ 2007 թվականին նա ամուսնացել է իր հեռու բարեկամի` հնդկական ծագմամբ ամերիկացի ծրագրավորող Ուջվալա Կումարաի հետ, որի հետ վեց ամիս էր հանդիպել։ Ամուսինները բաժանվել են 2009 թվականին։ Դրանից հետո Արտին իր ծնողների հետ ապրել է Նյու Ջերսիում, Egg Harbor Township վայրում։ Վերջին մի քանի տարում դերասանուհին տառապում էր ճարպակալությամբ և գրեթե չի նկարահանվել։ 2014 թվականին նա որոշել է վերադառնալ կինո։

Մահացել է 2015 թվականի հունիսի 6-ին սրտի կաթվածից Նյու Ջերսի նահանգի Ատլանտիկ Սիթի քաղաքի AtlantiCare Regional Medical Center Mainland Division բժշկական կենտրոնում լիպոսակցիայի վիրահատությունից կես ամիս անց։ Նրա վերջին ֆիլմը` «Ranam 2»-ը, որը թողարկվել էր դերասանուհու մահից մեկ օր առաջ, հանրության կողմից լավ է ընդունվել։

Ծանոթագրություններ

Արտաքին հղումներ 
 
 Արտի Ագարվալի կենսագրությունը 
 Բեմադրությունն ավարտված է. մահ լիպոքսակցիայից հետո 

Հնդիկ դերասանուհիներ
Ամերիկացի կինոդերասանուհիներ
Դերասանուհիներ այբբենական կարգով
21-րդ դարի ամերիկացի դերասանուհիներ